**PREDLOG**

**ZAKON**

**O IZMJENI I DOPUNI ZAKONA O SVOJINSKO-PRAVNIM ODNOSIMA**

**Član 1**

U Zakonu o svojinsko pravnim odnosima („Službeni list CG“, broj 19/09), poslije člana 415 dodaje se novi član koji glasi:

**„Član 415a**

Izuzetno od odredaba čl. 412, 414 i 415 ovog zakona, fizička i pravna lica iz država članica Evropske unije, stiču pravo svojine pod istim uslovima kao i domaća lica.“

**Član 2**

U članu 416 riječi: „iz čl. 412, 414 i 415“, zamjenjuju se riječima: „iz čl. 412, 414, 415 i 415a“.

**Član 3**

Ovaj zakon stupa na snagu osmog dana od dana objavljivanja u “Službenom listu Crne Gore”.

**OBRAZLOŽENJE**

**I USTAVNI OSNOV ZA DONOŠENJE ZAKONA**

Ustavni osnov za donošenje zakona sadržan je u članu 16 tačka 5 Ustava Crne Gore u kome je propisano da se zakonom u skladu sa Ustavom, uređuju pitanja koja su od interesa za Crnu Goru.

**II RAZLOZI ZA DONOŠENJE ZAKONA**

Razlozi za donošenje ovog zakona sadržani su, u potrebi da se ovaj zakon uskladi sa pravnom tekovinom Evropske unije, prije svega sa Sporazumom o stabilizaciji i pridruživanju, koji je Crna Gora potpisala 2007. godine, a isti je stupio na snagu 2010. godine, godinu dana nakon donošenja Zakona o svojinsko-pravnim odnosima („Službeni list CG“, broj 19/09). Ovaj sporazum predstavlja međunarodni ugovor i ima suprematiju nad domaćim zakonodavstvom, iz kog proizilazi i obaveza da se u skladu sa navedenim izjednači tretman državljana Evropske unije sa crnogorskim državljanima, u cilju potpune harmonizacije ove oblasti i osiguranja jednakog tretmana EU građana, u trenutku kada Sporazum o stabilizaciji i pridruživanju bude van snage (danom ulaska u EU), sve shodno obavezi predviđenoj Programom rada Vlade Crne Gore.

Vlada Crne Gore je na sjednici održanoj 14.12.2012. godine, između ostalog, donijela Odluku o obrazovanju Radne grupe za pripremu pregovora o pristupanju Crne Gore Evropskoj uniji za oblast pravne tekovine Evropske unije koja se odnosi na poglavlje – Sloboda kretanja kapitala („Službeni list CG“, broj 6/13), te iako je Crna Gora postigla visok nivo usklađenosti sa pravnom tekovinom Evropske unije u pogledu kretanja kapitala i plaćanja, u cilju potpune usklađenosti zaduženo je Ministarstvo finansija da pripremi i dostavi Vladi na utvrđivanje Predlog zakona o izmjenama i dopunama Zakona o svojinsko-pravnim odnosima, najkasnije u IV kvartalu tekuće godine.

U skladu sa navedenom, Ministarstvo finansija pripremilo je Predlog zakona o dopuni Zakona o svojinsko-pravnim odnosima, kojim će se izvršiti harmonizacija ovog zakona sa pravnom tekovinom Evropske unije.

**III OBJAŠNJENJE OSNOVNIH PRAVNIH INSTITUTA**

Članom 1 Predloga dodaje se novi član 415a kojim se obezbjeđuje nacionalni tretman fizičkim i pravnim licima iz država članica Evropske unije u pogledu sticanja prava svojine, dok se članom 2 vrši usklađivanje sa izmjenom iz člana 1 Predloga zakona.

Članom 3 predviđeno je stupanje na snagu ovog zakona.

**IV FINANSIJSKA SREDSTVA**

Za sprovođenje zakona nije potrebno izdvojiti dodatna finansijska sredstva iz budžeta države.